《题赵大年金碧山水图》
宋代·王安中

王孙胸中楚七泽，不学庸史誇水墨。试开缇袭拂蛛丝，半幅鹅溪射金碧。

余闻女娲炼石补天缺，石破压天天柱折。五色堕地金嵯峨，六鳌跨海吹银波。

扶桑玉虹下天半，贝阙珠宫紫云满。桃花笑作十洲春，刘郎此地闻鸡犬。

系我不从天津槎，自阅妙画徒惊嗟。迷魂一夜飞蝴蝶，觉来半破篷窗月。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。